ועדת החוקה, חוק ומשפט, כנסת 19, פרוטוקול מספר 201, 2014-06-18 09:00

עדי קול: בוקר טוב, אני שמחה לפתוח את ישיבת ועדת החוקה, חוק ומשפט, בנושא:

עדי קול: הצעת חוק בתי המשפט (תיקון – איסור פרסום שם בהליך החושף מידע רפואי), של חברת הכנסת עדי קול.

עדי קול: אנחנו מבקשים לתקן את חוק בתי המשפט, לאסור פרסום שם של צד בהליך החושף פרסום של מידע רפואי.

עדי קול: אנחנו ניהלנו דיאלוג בשבועות האחרונים.

עדי קול: למרות שכל הנוכחים, אני מניחה, מכירים את החוק ואת מטרותיו, המטרה להגן על פרסום של פרטים על פרטיותו של אדם כאשר הפרטים הרפואיים מתפרסמים באינטרנט ובכל אתר שמפרסם פסיקות ונתונים של בית משפט, ואנחנו רוצים כאשר מדובר בפגיעה של נזקי גוף, להגן על הפרסום.

אלעזר שטרן: אני קורא את הנוסח שהונח על שולחן הוועדה.

אלעזר שטרן: הצעת חוק בתי המשפט (תיקון – איסור פרסום שם בהליך החושף מידע רפואי), התשע"ד-2014.

אלעזר שטרן: תיקון סעיף 70 1.

אלעזר שטרן: בחוק בתי המשפט בסעיף 70, אחרי סעיף קטן (ג) יבוא: "(ג)1 (1) לא יפרסם אדם, שם או מספר זהות של בעל דין בתובענה לפיצויים בשל נזקי גוף, אלא אם ניתנה הסכמתו של בעל דין לפני הפרסום או ברשות בית המשפט.

אלעזר שטרן: (2) בלי לגרוע מהוראת סעיף קטן (ד), בית משפט רשאי לאסור פרסום שם או מספר זהות של אדם שמידע רפואי אודותיו נכלל בתובענה אזרחית או בתובענות הנדונות בפני בית המשפט לעניינים מנהליים; בסעיף קטן זה, "מידע רפואי" – כהגדרתו בחוק זכויות החולה, התשנ"ו-1996.

אלעזר שטרן: תחילה 2.

אלעזר שטרן: (א) תחילתו של חוק זה 9 חודשים מיום פרסומו (להלן – יום התחילה).

אלעזר שטרן: (ב) הוראות סעיף 70(ג1) לחוק העיקרי, כנוסחו בסעיף 1 לחוק זה, יחולו על תובענות שהוגשו מיום התחילה ואילך.

<לירון בנית ששון: יש כמה נקודות שאנחנו רוצים לחדד.

<לירון בנית ששון: קודם כל לסעיף הראשון, לכאורה עולה כרגע מהנוסח שבעצם האיסור פרסום יחול על שם של כל בעל דין בתובענה לפיצויים בשל נזקי גוף, והכוונה הייתה רק לבעל דין שלגביו או שאודותיו נחשף המידע הרפואי.

<לירון בנית ששון: לכן, לאור העובדה שאנחנו בעצם מתאימים גם את נוסח הסעיף לקשיים הטכנולוגיים של מערכת המחשוב של בתי המשפט, יכול להיות שנצטרך לנקוט בשם תובע, ולומר שבעצם האיסור פרסום יחול לגבי מידע רפואי שנחשף אודות התובע.

מאיר שלום: ראינו שבהכנה לקריאה שנייה ושלישית, אנחנו רצינו להציע שזה אחד הדברים שיידונו איך אנחנו נותנים מענה שיתאם בעצם לכוונת הצעת החוק, זאת אומרת, שהאיסור פרסום התייחס לשם האדם שהמידע הרפואי אודותיו, דהיינו התובע.

עדי קול: למה את רוצה לעשות את זה להכנה לקריאה שנייה ושלישית?

מאיר שלום: אנחנו יכולים לדון בזה עכשיו, אנחנו תיאמנו את הנוסח הזה.

מאיר שלום: אנחנו גילינו את זה באיחור, לכן אנחנו לא עומדים על הליבון של זה בשלב זה.

מאיר שלום: בעצם מה שהבנו שהנוסח כרגע הוא אוסר את פרסום שמות שני בעלי הדין, למעשה, הכוונה הייתה למי שהוא - - -

אלעזר שטרן: השאלה אם התובע בכך יתאים, השאלה אם יש מקרים של תביעות שכנגד או דברים כאלה - - -

מאיר שלום: זה החשש.

<שירי לנג: אני רק רוצה להסביר, באמת הסעיף הראשון הוא מנוסח ככה שבעצם לכל תביעה לפיצויים בשל נזקי גוף, אוטומטית מערכת המחשוב שלנו תדע לחסות את הפרטים של בעלי הדין.

<שירי לנג: בעצם המטרה הייתה לחסוך את - - - אנחנו מדברים על 35 אלף תיקים כאלה בשנה.

<שירי לנג: רצינו לחסוך את הצורך בזה שעין אנושית תעבור על המסמך ותחסה את הפרטים, אמרנו, המחשב יידע לעשות את זה.

<שירי לנג: לכן היינו צריכים שזה יהיה שני בעלי הדין, כי אם אני רוצה להגדיר רק את אותו אדם שמידע רפואי לגביו מתייחס, אני צריכה להגדיר את זה באיזשהו אופן למחשב.

<שירי לנג: אם אנחנו נגדיר את זה כתובע, אז זה לא יענה בהכרח לכל המקרים.

<שירי לנג: אנחנו עדיין עושים אצלנו את הבדיקות איך אפשר אולי כן למצוא איזשהו פתרון מחשובי לכך שכן אנחנו נוכל לחסות רק שם של אותו אדם שלגביו מתבקש המידע.

<שירי לנג: אנחנו עדיין בודקים את זה, ואנחנו נחזור אליכם עם תשובה לקראת הקריאה השנייה והשלישית בעניין הזה.

עדי קול: אז כן להשאיר כרגע את בעל דין.

<שירי לנג: כרגע את שני בעלי הדין, ונדון בזה אחר כך, עדיין בבדיקה פשוט.

עדי קול: מקובל עליך היועץ המשפטי?

אלעזר שטרן: כן, מקובל עליי.

<לירון בנית: אני רק רוצה להגיד שהתוצאה מבחינתנו היא עשויה להיות בעייתית, כי אז למשל אם זה שמות של חברות ביטוח או רופא שהתרשל, אז השמות האלו גם לא יופיעו.

<לירון בנית: אני לא רואה נימוק מהותי או סיבה מוצדקת לכך ששמות מהסוג הזה לא יופיעו.

עדי קול: לכן אתם בודקים את התהליך.

עדי קול: תוכלו לתת לנו תשובה בהקדם?

<לירון בנית: כן, אנחנו נעשה את הבדיקה כמה שיותר מהר.

עדי קול: זה יכול להיות מהר מאוד פשוט הקריאה השנייה והשלישית, חוק אנחנו מנסים לקדם אותו כמה שיותר מהר.

<לירון בנית: כן, דרושים לנו כמה ימים כדי לסיים.

עדי קול: בסדר, אנחנו מחכים לתשובה מכם.

מאיר שלום: לגבי סעיף קטן 2, אנחנו רוצים להוסיף גם להסמיך את בית המשפט לאסור פרסום גם של פרטים מזהים לאור העובדה שזה בשיקול דעת בית המשפט, אז אין בעיה בעצם להסמיך אותו לעשות כן.

מאיר שלום: פרטים מזהים, למשל, כתובת שיאפשר שאותו נפגע יזוהה, או כל דבר אחר.

עדי קול: להכניס שם ומספר זהות או פרטים מזהים נוספים?

מאיר שלום: כן.

מאיר שלום: יכול להיות פרטים מזהים במקום שם ומספר זהות.

עדי קול: בסדר, אז פרטים מזהים, זה כמו הניסוח המקורי.

<לירון בנית: ממילא לסעיף 2, ומבלי לגרוע מהוראות סעיף קטן (ד), שסעיף קטן (ד) הוא הרבה יותר רחב.

עדי קול: כן, אז הניסוח המקורי זה שם, או פרטים מזהים אחרים.

מאיר שלום: האמת שאפשר פשוט לומר פרטים מזהים וזה עונה על הכול.

עדי קול: בסדר, פרטים מזהים.

<מיכל גולד: דבר נוסף, נשאלה פה שאלה למה לא להחיל את זה על הליכים פליליים.

<מיכל גולד: אז נסביר שמלכתחילה חשבנו שלא נכון להחיל את זה הליכים פליליים כי האיזונים שם שונים.

<מיכל גולד: יש לנו את האיזונים של איסור פרסום שם חשוד, ופרסום של נאשם, המחוקק אמר גם את דברו בעניינים האלה, ולא רצינו שיהיה ברור שהאיזונים נשארים כמו שהם.

<מיכל גולד: דבר שני, שבפלילי הרבה פעמים נכון לדבר על מידע ולאו דווקא על שם, יכול להיות שאני כן אפרסם את השם של האדם, ועל חומר רגיש מסוים אני ארצה אותו לאסור, לכן גם חשבנו שזה מתאים יותר בסעיף קטן (ד).

<מיכל גולד: אבל אם אנחנו נשארים עם הסעיף הזה, נראה לנו שאפשר להחיל את זה על פלילי, פשוט להוסיף בלי לגרוע בהוראות סעיף קטן (ד) גם להוסיף מבלי לגרוע בהוראות סעיף קטן (ה1), ככה שיהיה ברור שהאיזונים שקיימים היום, אנחנו לא עושים שינויים מבחינת האיזונים.

<מיכל גולד: אנחנו כן אומרים שמידע רפואי הוא בליבת הפרטיות, אבל אל"ף יש כמה דרגות, לא לכל מידע רפואי יש דרגות, וגם האיזונים האחרים של הפליליים הם נשארים כמו שהם.

<מיכל גולד: אנחנו כן מציעים לבחון אם יש אפשרות אולי במקום סעיף קטן 2, לתקן את סעיף ד.

עדי קול: זה סיכמנו שנעשה את זה בסעיף נפרד, השאלה היא איך אנחנו מכניסים כרגע – צריך שלא יהיה כתוב בתובענה אזרחית או בתובענות - - -

אלעזר שטרן: אגב, גם הליכים בבג"צ.

עדי קול: ייתכן צד להליך.

דוד רותם: כן, צד להליך שבו נחשף מידע רפואי זה מספיק.

<קריאה: שמידע רפואי אודותיו נכלל בהליך.

<מיכל גולד: ושוב להוסיף גם מבלי לגרוע בהוראות סעיף קטן (ה1).

עדי קול: הערות נוספות?

<לירון בנית: לגבי סעיף תחילה.

<לירון בנית: ממידע שקיבלנו מהנהלת בתי המשפט הבנו שלהם ייקח זמן של כ-12 חודשים עד שהם יוכלו בעצם להתניע את השינוי המיחשובי הזה מיום כניסת החוק לתוקף.

<לירון בנית: החשש הגדול שלנו שבמהלך התקופה הזאת הפער בעצם כאן נקבע 9 חודשים לבין ה-12 חודשים, התוצאה תהיה החשכה מוחלטת של פסקי הדין בתחום נזקי הגוף, תוצאה שבעינינו היא קשה מאוד.

<לירון בנית: רצינו לדעת אם יש אפשרות כן לשקול, או לפחות לקראת הקריאה השנייה והשלישית, אם אפשר להאריך את התקופה הזאת.

דוד רותם: הנהלת בתי המשפט לא תצליח להתמודד עם זה.

עדי קול: רציתי בהתחלה לעשות 9 חודשים, אבל אם אתם לא מספיקים לבקש 3 חודשים - השאלה אם ההיגיון הזה מקובל עליכם.

<לירון בנית: אנחנו כבר מראש יודעים ש-3 חודשים לא יספיקו.

עדי קול: לבקש מוועדת חוקה עוד 3 חודשים הארכה אם הם לא מספיקים.

דוד רותם: אני אומר, זה מראש, את מבינה לשנות אחר כך את החוק, למה אני צריך את זה?

עדי קול: בסדר, אז אנחנו נסכים על שנה.

דוד רותם: תסכימי לזה שזה יהיה ל-12 חודשים.

עדי קול: בסדר, אנחנו נסכים לשנה, בעל כורחי.

דוד רותם: כן, בעל כורחך, ודאי, אבל זה עובר מהר...

עדי קול: כן, הרגשתי את זה.

עדי קול: הערות נוספות, בבקשה.

עדי קול: חבר הכנסת רותם, יש לך הערות נוספות, אפשר להצביע על החוק?

דוד רותם: צריך להצביע על החוק.

עדי קול: אני רוצה להצביע על החוק עם התיקונים המותאמים שעשינו.

עדי קול: מי בעד החוק מחברי הכנסת הנוכחים?

עדי קול: בעד החוק – 2

עדי קול: נמנעים – אין

עדי קול: פה אחד.

עדי קול: 2 חברי הכנסת נוכחים, החוק עבר.

עדי קול: תודה לכולם.